Mandela is nie bewusteloos nie, medici weier om masjiene af te skakel – praag.co.za — 20 jaar jonk!
Mandela is nie bewusteloos nie, medici weier om masjiene af te skakel
Oudpres. Nelson Mandela se medici het die gedagte om die lewensondersteuningsmasjiene af te skakel, verwerp. Hulle sou dit net oorweeg in die geval van massiewe orgaanversaking.
Denis Goldberg, ‘n anti-apartheidsaktivis wat Mandela al langer as 50 jaar ken, het gesê die kwessie om die lewensondersteuningsmasjiene af te skakel is bespreek, maar uiteindelik verwerp.
“Die dokters het aangedui dat hulle eers dié opsie sal oorweeg indien sy organe begin ingee,” het Goldberg Vrydag aan AFP gesê. “Aangesien dit nog nie gebeur het nie, gaan hulle hom stabiel hou totdat hy herstel.”
‘n Hofdokument wat nege dae gelede namens Mandela se familie ingedien is, het aangedui dat die 94-jarige voormalige staatshoof “in sy asemhaling bygestaan word deur lewensondersteuningsmasjiene”.
“Mediese praktisyns het die Mandela-familie aangeraai om die lewensondersteuningsmasjiene af te skakel,” het die hofdokument gelui. “Die familie oorweeg hierdie opsie baie sterk om seker te maak dat sy lyding nie uitgerek word nie.”
Die dokument, wat opgestel is om ‘n hof te noodsaak om ‘n dringende uitspraak in ‘n familietwis oor die oorskot van Mandela se kinders te lewer, het ook aangedui dat Mandela “in ‘n permanente vegetatiewe toestand” is.
Die presidensie het intussen aangedui dat dit nie die geval is nie, maar weier om verdere besonderhede oor sy toestand te verskaf, omdat dit Mandela se privaatheid sal skaad.
President Jacob Zuma en familielede van Mandela het intussen aangedui dat sy toestand verbeter het.
Vorige Vorige artikel: Makaziwe Mandela lieg glo in hof
Volgende Volgende artikel: Aardbewing by Badplaas rig nie veel skade aan nie